
“PËR DISA SHTESA NË UDHËZIMIN NR.4, DATË 23.3.2005 TË KQZ-SË “PËR CAKTIMIN E VENDIT TË NUMËRIMIT TË VOTAVE DHE NGRITJES SË GRUPEVE TË NUMËRIMIT”, TË NDRYSHUAR ME UDHËZIMIN NR.14, DATË 28.5.2005

Komisioni Qendror i Zgjedhjeve, në mbështetje të neneve 29 pika 1, 95, 95/1, 95/2, 109/3, 109/4, 109/5 dhe 109/6 të ligjit nr.9087, datë 19.6.2003 “Kodi Zgjedhor i Republikës së Shqipërisë”, i ndryshuar

UDHËZON:

Neni 1
Të përgjithshme

Në udhëzimin nr.4 datë 23.3.2005 të KQZ-së “Për caktimin e vendit të numërimit të votave dhe ngritjes së grupeve të numërimit”, të ndryshuar me udhëzimin nr.24, datë 28.5.2005” bëhen këto shtesa si më poshtë vijon:

Neni 2

Pas nenit 11 shtohet neni 11/a me këtë përmbajtje:
Për mbajtjen e rregullit dhe qetësisë në VNV, si dhe kontrollin e hyrje-daljeve të personave në ambjentet e VNV-së, caktohen dy punonjës shërbimi.
Punonjësit e shërbimit caktohen me vendim të përbashkët të kryetarit dhe nënkryetarit të KZZ-së për periudhën deri në shpalljen e rezultatit nga KZZ-ja. Vendimi për caktimin e punonjësve të shërbimit pasqyrohet në librin e protokollit të mbledhjeve të KZZ-së.
Punonjësit e shërbimit veprojnë në bazë të urdhrave të kryetarit të KZZ-së.

Neni 3
Hyrja në fuqi

Ky udhëzim hyn në fuqi menjëherë.

